ดัชนี PMI ภาคการผลิตจีนเดือนก.ย.หดตัวต่ำสุดในรอบ 6 ปีครึ่ง
*ไฉซินเผยดัชนี PMI ภาคการผลิตจีนเดือนก.ย.หดตัวแตะระดับต่ำสุดในรอบ 6 ปีครึ่ง
1 ต.ค. 2558

ผู้สื่อข่าวรายงานว่า ดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซิน ลดลงแตะ 47.2 ในเดือนก.ย. ซึ่งเป็นระดับต่ำสุดในรอบ 6 ปีครึ่ง จากระดับ 47.3 ในเดือนส.ค.
โดยตัวเลขที่ต่ำกว่า 50 แสดงให้เห็นถึงภาวะหดตัว และดัชนีที่สูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า ซึ่งข้อมูลล่าสุดแสดงให้เห็นว่า ภาคการผลิตของจีนหดตัวลงรุนแรงขึ้นในเดือนก.ย. โดยปรับตัวย่ำแย่ที่สุดนับตั้งแต่เดือนมี.ค.2552
ดร.เหอ ฟาน หัวหน้านักเศรษฐศาสตร์จากไฉซิน อินไซต์ กรุ๊ป กล่าวว่า ดัชนี PMI ภาคการผลิตของจีนในเดือนก.ย.ลดลงแตะ 47.2 ซึ่งบ่งชี้ว่าภาคอุตสาหกรรมการผลิตของจีนเผชิญกับภาวะอ่อนแอต่อเนื่อง ขณะที่เข้าสู่ช่วงสำคัญของกระบวนการปรับเปลี่ยนเชิงโครงสร้าง
อุปสงค์ที่ซบเซาเป็นปัจจัยสำคัญประการหนึ่งที่ส่งผลให้เกิดภาวะอุปทานส่วนเกินของภาคการผลิต และเป็นเหตุผลที่ทำให้ภาคการผลิตไม่มีการฟื้นตัว
 